
NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:
Bashkim Dedja		Kryetar  i Gjykatës Kushtetuese
Vladimir Kristo		Anëtar   i	“	“
Petrit Plloçi		Anëtar   i	“	“
Sokol Sadushi		Anëtar   i	“	“
Sokol Berberi		Anëtar   i	“	“
Admir Thanza 		Anëtar   i	“	“
Altina Xhoxhaj		Anëtare e	“	“
Xhezair Zaganjori	Anëtar   i	“	“
Me sekretare Blerina Çinari, në datën 7.12.2010 dhe 15.12.2010 mori në shqyrtim në seancë gjyqësore me dyer të hapura çështjen nr. 33/18 Akti, që i përket:
KËRKUES: Andi Gishti
SUBJEKTE TË INTERESUARA: Prokuroria e Përgjithshme
OBJEKTI: Shfuqizimi si antikushtetues i vendimeve nr.103, datë 19.6.2007 të Gjykatës së Rrethit Gjyqësor Berat, vendimit nr.317, datë 14.12.2007 të Gjykatës së Apelit Vlorë dhe vendimit nr.00-2010-264(237), datë 5.3.2010 të Kolegjit Penal të Gjykatës së Lartë.
BAZA LIGJORE: Nenet 42 dhe 131/f  të Kushtetutës së Republikës së Shqipërisë.

GJYKATA KUSHTETUESE

VËREN:

Me vendimin 103, datë 19.6.2007 të Gjykatës së Rrethit Gjyqësor Berat, kërkuesi është akuzuar për kryerjen e veprës penale të “plagosjes së rëndë me dashje kryer kundër disa personave, parashikuar nga neni 88/2 i Kodit Penal (KP) dhe veprës “mbajtje pa leje të armëve luftarake”, parashikuar nga neni 278/2 i KP-së. Në bashkim të dënimeve është dënuar me 5 vjet burgim.
Me vendimin nr.317, datë 14.12.2007 të Gjykatës së Apelit Vlorë është vendosur lënia në fuqi e vendimit të mësipërm.
Kolegji Penal i Gjykatës së Lartë, me vendimin nr. 00-2010-264(237), datë 5.3.2010, vendosi mospranimin e rekursit.
Kërkuesi pretendon se ndaj tij është zhvilluar proces i parregullt, pasi:
- Gjykata e Rrethit Gjyqësor Berat dhe Gjykata e Apelit Vlorë nuk kanë respektuar të drejtën e mbrojtjes, duke mos u siguruar pjesëmarrjen avokatëve të zgjedhur prej kërkuesit.
- Nuk është formuar si duhet trupi gjykues, duke treguar njëanshmëri në gjykim.
- Nuk është pranuar rekursi nga Kolegji Penal i Gjykatës së Lartë, megjithëse ka qenë brenda afatit ligjor prej 30 ditësh.
Në seancën plenare të zhvilluar para Gjykatës Kushtetuese, më datë 7.12.2010 nuk u paraqit kërkuesi dhe as avokati i tij, por ishte prezent babai i kërkuesit, i cili deklaroi se i biri (kërkuesi) kishte dijeni për datën e zhvillimit të seancës, por nuk dëshironte të paraqitej as vetë, as nëpërmjet avokatit të tij. Gjithashtu, ai nuk paraqiti ndonjë kërkesë për heqjen dorë nga gjykimi i çështjes.
Në këto kushte, Gjykata i dha mundësi kërkuesit për të rikonsideruar qëndrimin lidhur me paraqitjen e tij në seancë vetë ose nëpërmjet avokatit të zgjedhur prej tij apo heqjen dorë nga kërkesa. Gjykata vendosi shtyrjen e seancës për në datë 15.12.2010.
Gjykata hapi seancën me datë 15.12.2010 dhe konstatoi se kërkuesi nuk u paraqit, as vetë as nëpërmjet avokatit, por kishte dërguar një deklaratë noteriale me nr.3909 Rep. dhe 1625 Kol. datë 13.12.2010, me të cilën kërkonte heqjen dorë nga gjykimi i çështjes. 
Bazuar në ligjin nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, në nenin 1, paragrafi i dytë, parashikon se “Për çështje që lidhen me procedura që nuk rregullohen nga ky ligj, Gjykata Kushtetuese merr parasysh edhe dispozitat ligjore që rregullojnë procedurat e tjera, duke marrë në konsideratë natyrën ligjore të çështjes.”. Gjykata iu referua nenit 299/b të Kodit të Procedurës Civile (KPC), i cili parashikon se “gjykata vendos pushimin e gjykimit nëse paditësi heq dorë nga gjykimi i padisë”. 
Në kushtet e mësipërme, Gjykata vlerëson se plotësohen kriteret për pushimin e gjykimit të çështjes në bazë të dispozitës së sipërcituar të KPC-së. 
  
PËR KËTO ARSYE,

Gjykata Kushtetuese e Republikës së Shqipërisë, bazuar në nenin 1 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë” dhe nenin 299/b të KPC-së, njëzëri,  

VENDOSI:

- Pushimin e gjykimit të çështjes. 
Ky vendim hyn në fuqi ditën e botimit në Fletoren Zyrtare. 

Anëtarë: Bashkim Dedja (kryetar), Petrit Plloçi, Vladimir Kristo, Admir Thanza, Sokol Berberi, Sokol Sadushi, Xhezair Zaganjori, Altina Xhoxhaj

